## Educació iniciarà converses amb els sindicats per a regular la contractació del personal expert de Formació Professional

*** S’ha detectat una disfunció en el càlcul de les hores dels professors experts davant el qual es prendran mesures immediates per a la seua correcció
* La directora general de Formació Professional, Marta Armendia, manifesta la voluntat de l’Administració de dialogar per a buscar entre totes les parts la millor solució**

La Conselleria d’Educació, Cultura, Universitats i Ocupació iniciarà de manera immediata converses amb els sindicats per a regular la contractació del personal expert de Formació Professional.

Així ho ha traslladat este dimecres la directora general de Formació Professional, Marta Armendia, després de detectar-se una disfunció en el càlcul de les hores d’estos professors, ja que en les noves condicions no es computaven les hores per a la preparació de les classes, reunions amb equips docents, assistència a sessions d’avaluació o atenció a les famílies.

“Esta qüestió es va posar de manifest ahir en la junta de portaveus, en la qual vaig manifestar la voluntat de l’Administració de dialogar per a buscar entre totes les parts la millor solució”, ha indicat la directora general.

Així, en la reunió prevista per a este dijous amb els sindicats es reiterarà la voluntat de diàleg de la Conselleria perquè estos docents no patisquen les conseqüències de la nova normativa d’un curs per a l’altre.

Des de la Conselleria d’Educació s’està treballant per a adequar-se a la nova normativa que exigix el Govern d’Espanya quant a la figura d’expert d’FP, i alhora buscant les alternatives possibles perquè els professionals vagen adaptant-se a esta.

Fecha: 02/10/2024